ΚΑΝΟΝΙΣΜΟΣ (ΕΟΚ) αριθ. 1105/68 ΤΗΣ ΕΠΙΤΡΟΠΗΣ της 27ης Ιουλίου 1968 περί των λεπτομερειών χορηγήσεως ενισχύσεων για το αποκορυφωμένο γάλα που προορίζεται για τη διατροφή των ζώων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 10 παράγραφος 3 και το άρθρο 35,

(1) ΕΕ αριθ. Ν 148 της 28.6.1968, σ. 13.

Εκτιμώντας:

ότι ο κανονισμός (ΕΟΚ) αριθ. 986/68 του Συμβουλίου της 15ης Ιουλίου 1968 περί θεσπίσεως των γενικών κανόνων σχετικά με τη χορήγηση ενισχύσεων για το αποκορυφωμένο γάλα και το αποκορυφωμένο γάλα εις κόνιν που προορίζονται για τη διατροφή των ζώων (2), απαιτεί τη θέσπιση ορισμένων λεπτομερειών εφαρμογής όσον αφορά την καταβολή των ενισχύσεων που χορηγούνται για το αποκορυφωμένο γάλα

(2) ΕΕ αριθ. Ν 169 της 18.7.1968, σ. 4.

ότι προκειμένου να εξασφαλισθεί ότι το αποκορυφωμένο γάλα, του οποίου η τιμή είναι μειωμένη, θα χρησιμοποιείται αποκλειστικά για τη διατροφή των ζώων, ενδείκνυται αφενός να ορισθεί ότι πρέπει να μετουσιώνεται προ της παραδόσεώς του και αφετέρου να υποχρεούνται οι κάτοχοι των εκμεταλλεύσεων να χρησιμοποιούν το αποκορυφωμένο γάλα εντός της δικής τους εκμεταλλεύσεως

ότι είναι αναγκαίο να προταθούν περισσότερες μέθοδοι μετουσιώσεως, για επιλογή από τον ενδιαφερόμενο, οι οποίες να επιτρέπουν σαφή διαφοροποίηση του μετουσιωμένου γάλακτος

ότι είναι δυνατό, για τους κτηνοτρόφους που χρησιμοποιούν για τη διατροφή των ζώων αποκορυφωμένο γάλα της δικής τους παραγωγής, όταν παραδίδουν κρέμα γάλακτος στα γαλακτοκομεία ή όταν παρασκευάζουν αυτοί βούτυρο, να προσδιορίζεται κατ’ αποκοπή η ποσότητα αποκορυφωμένου γάλακτος για την οποία χορηγείται ενίσχυση βάσει της ποσότητος κρέμας γάλακτος που παραδίδεται στα γαλακτοκομεία ή του βουτύρου που πωλείται

ότι για να υπάρχει κανονική σχέση μεταξύ του γάλακτος που χρησιμοποιείται από ένα κτηνοτρόφο για τη διατροφή των ζώων, προερχομένου από τη δική του παραγωγή, και του μεγέθους του ζωικού του κεφαλαίου το οποίο καταναλίσκει αποκορυφωμένο γάλα, είναι αναγκαίο να καθορισθούν οι ανάλογες ποσότητες

ότι, ενόψει αφενός της αξίας του αποκορυφωμένου γάλακτος που προκύπτει από την τιμή παρεμβάσεως του αποκορυφωμένου γάλακτος εις κόνιν και αφετέρου της χορηγουμένης ενισχύσεως γαι το αποκορυφωμένο γάλα και των τιμών των άλλων ζωωτροφών, είναι αναγκαίο να καθορισθεί σε 1,6 λογιστικές μονάδες ανά 100 χιλιόγραμμα η μεγίστη τιμή γάλακτος που προορίζεται για τα ζώα

ότι, για να καταστεί δυνατός ο αποτελεσματικός έλεγχος, είναι αναγκαίο να θεσπισθεί για τα γαλακτοκομεία η τήρηση στοιχείων προσαρμοσμένων στις ειδικές απαιτήσεις της χορηγήσεως των ενισχύσεων και να υποχρεωθούν οι κτηνοτρόφοι οι οποίοι παράγουν δικό τους αποκορυφωμένο γάλα να παρέχουν ορισμένους αριθμούς

ότι, δεδομένου ότι δύναται να συμβεί οι παράγοντες μετουσιώσεως του γάλακτος που προβλέπονται από τις διατάξεις του παρόντος κανονισμού να μην είναι άμεσα διαθέσιμοι σε επαρκή ποσότητα, είναι αναγκαίο, κατά τη διάρκεια μιάς σύντομης μεταβατικής περιόδου, να εγκριθεί η χορήγηση της ενισχύσεως για το μη μετουσιωμένο αποκορυφωμένο γάλα ή το μετουσιωμένο με άλλες μεθόδους

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ρθρο 1

1. Το αποκορυφωμένο γάλα το οποίο παράγεται και επεξεργάζεται σε γαλακτοκομεία, δύναται να επωφεληθεί των ενισχύσεων μόνο αν μετουσιωθεί σύμφωνα με μία από τις δύο μεθόδους που προβλέπονται στο άρθρο 2 και αν το ειδικό βάρος του προ της μετουσιώσεως ήταν τουλάχιστον 1,03.

Το μετουσιωμένο αποκορυφωμένο γάλα ονομάζεται εφεξής «γάλα για ζώα».

2. Οι ενισχύσεις χορηγούνται μόνο για τις ποσότητες αποκορυφωμένου γάλακτος οι οποίες είναι ενσωματωμένες στο γάλα για ζώα.

ρθρο 2

Το αποκορυφωμένο γάλα έχει μετουσιωθεί:

1. όταν έχει υποστεί αύξηση της οξύτητός του. Τούτο συμβαίνει στο αποκορυφωμένο γάλα όταν ο βαθμός οξύτητός του μετρούμενος με τη μέθοδο:

α) Soxhlet-Henkel, δεν είναι κατώτερος των 20 SH,

β) Dornic, δεν είναι κατώτερος των 45 SH,

γ) Kruisher, δεν είναι κατώτερος των 50 N

2. διά της προσθήκης, ανά 100 χιλιόγραμμα, τουλάχιστον 30 χιλιογράμμων συμπυκνωμένου ορρού. Θεωρείται συμπυκνωμένος ο ορρός του οποίου το ειδικό βάρος δεν είναι κατώτερο εκείνου του αποκορυφωμένου γάλακτος

3. διά της προσθήκης, ανά 100 χιλιόγραμμα, τουλάχιστον 0,5 χιλιογράμμων αμυλόκολλας ή διογκωμένου αλεύρου αμύλου

4. διά της προσθήκης, ανά 100 χιλιόγραμμα, τουλάχιστον ενός γραμμαρίου αζορουμπίνης (azorubine) E 122 (καρμεζίνη) ή ενός γραμμαρίου εοζίνης.

ρθρο 3

1. Η μεγίστη τιμή που αναφέρεται στο άρθρο 2 παράγραφος 1 υπό α) του κανονισμού (ΕΟΚ) αριθ. 986/68 καθορίζεται σε 1,60 λογιστικές μονάδες ανά 100 χιλιόγραμμα γάλακτος για ζώα.

2. Η μεγίστη τιμή εφαρμόζεται κατά την έξοδο από το γαλακτοκομείο.

ρθρο 4

1. Το γαλακτοκομείο το οποίο παραδίδει στους κτηνοτρόφους γάλα για ζώα μπορεί να επωφελείται ενισχύσεων μόνο για τις ποσότητες αποκορυφωμένου γάλακτος που είναι ενσωματωμένες στο γάλα για ζώα για το οποίο ο κτηνοτρόφος εδήλωσε γραπτώς ότι θα το χρησιμοποιήσει εντός της δικής του εκμεταλλεύσεως.

2. Το γαλακτοκομείο διατηρεί τη δήλωση για δύο τουλάχιστον έτη.

ρθρο 5

1. Το γαλακτοκομείο το οποίο παραδίδει στους κτηνοτρόφους γάλα για ζώα μπορεί να επωφελείται ενισχύσεων μόνον αν τηρεί μηνιαία καταγραφή των ποσοτήτων που παραδόθηκαν, παρασκευάσθηκαν, χρησιμοποιήθηκαν και διατέθηκαν, γάλακτος, γαλακτοκομικών προϊόντων, περιλαμβανομένου του γάλακτος για ζώα και των συνθέτων ζωοτροφών.

2. Η καταγραφή των ποσοτήτων περιλαμβάνει τις ακόλουθες τουλάχιστον ενδείξεις:

α) παραδόσεις ακατέργαστου γάλακτος και κρέμας γάλακτος που προέρχονται από παραγωγούς,

β) παραδόσεις γάλακτος, αποκορυφωμένου γάλακτος και κρέμας γάλακτος που προέρχονται από γαλακτοκομεία,

γ) ημερομηνία παρασκευής και ποσότητες αποκορυφωμένου γάλακτος που παρασκευάστηκε,

δ) ποσότητες άλλων γαλακτοκομικών προϊόντων που παρασκευάστηκαν,

ε) ποσότητες αποκορυφωμένου γάλακτος που πωλήθηκε, ημαρομηνία πωλήσεως και όνομα και διεύθυνση του παραλήπτου,

στ) απώλειες, δείγματα και ποσότητες αποκορυφωμένου γάλακτος που επιστράφηκαν και αντικαταστάθηκαν,

ζ) τιμή τιμολογίου για το γάλα για ζώα.

3. Οι ενδείξεις που προβλέπονται στην παράγραφο 2 έχουν σαν δικαιολογητικά ιδίως τα δελτία παραδόσεως και τα τιμολόγια.

ρθρο 6

1. Οι κτηνοτρόφοι που χρησιμοποιούν για τη διατροφή των ζώων αποκορυφωμένο γάλα παραγωγής τους, μπορούν να επωφελούνται των ενισχύσεων μόνον αν δηλώσουν γραπτώς ότι θα χρησιμοποιούν το αποκορυφωμένο γάλα το οποίο διαθέτουν στην εκμετάλλευσή τους για τα ζώα τους.

2. Αν πρόκειται για κτηνοτρόφους οι οποίοι:

α) παραδίδουν κρέμα γάλακτος σε γαλακτοκομείο, η δήλωση παραδίδεται στο εν λόγω γαλακτοκομείο το οποίο τη διατηρεί για δύο τουλάχιστον έτη,

β) πωλούν βούτυρο παραγωγής τους, η δήλωση παραδίδεται στον αρμόδιο οργανισμό.

ρθρο 7

Οι κτηνοτρόφοι που χρησιμοποιούν για τη διατροφή των ζώων τους αποκορυφωμένο γάλα της δικής τους παραγωγής και που παραδίδουν κρέμα γάλακτος σε γαλακτοκομείο επωφελούνται, ανά χιλιόγραμμο παραδιδομένης στο γαλακτοκομείο λιπαράς ουσίας, της ενισχύσεως η οποία χορηγείται για 23 χιλιόγραμμα αποκορυφωμένου γάλακτος.

ρθρο 8

1. Με την επιφύλαξη των διατάξεων της παραγράφου 3, οι κτηνοτρόφοι οι οποίοι χρησιμοποιούν για τη διατροφή των ζώων τους αποκορυφωμένο γάλα δικής τους παραγωγής και οι οποίοι πωλούν βούτυρο της δικής τους παραγωγής επωφελούνται, ανά χιλιόγραμμο πωλουμένου βουτύρου, της ενισχύσεως που χορηγείται για 20 χιλιόγραμμα αποκορυφωμένου γάλακτος.

2. Η ενίσχυση χορηγείται μόνο στους κτηνοτρόφους που έχουν εγγραφεί ως παρασκευαστές βουτύρου.

Η εγγραφή πραγματοποιείται εντός κάθε κράτους μέλους από τον αρμόδιο για τη χορήγηση της ενισχύσεως οργανισμό.

Ο οργανισμός αυτός παραδίδει ένα τίτλο εγγραφής. Ο τίτλος αυτός αναφέρει τον αριθμό των αγελάδων το γάλα των οποίων δύναται να χρησιμοποιείται για την παρασκευή του βουτύρου.

3. Η ενίσχυση χορηγείται μόνο για ποσότητα αποκορυφωμένου γάλακτος, η οποία δεν υπερβαίνει μία μεγίστη ετήσια ποσότητα για κάθε αγελάδα που μνημονεύεται στον τίτλο εγγραφής.

Η μεγίστη ετήσια ποσότητα είναι 3 000 χιλιόγραμμα γάλακτος κατά αγελάδα. Εντούτοις, αυτή μειώνεται κατά την ποσότητα γάλακτος που παραδίδεται από τον κτηνοτρόφο σε γαλακτοκομείο.

4. Οι κτηνοτρόφοι δύνανται να επωφελούνται των ενισχύσεων μόνον αν αποδεικνύουν με τα κατάλληλα δικαιολογητικά την ποσότητα βουτύρου που έχει παρασκευασθεί και πωληθεί, καθώς και την εξέλιξη του ζωικού τους κεφαλαίου.

ρθρο 9

Θεωρούνται επίσης σαν κτηνοτρόφοι, κατά την έννοια του παρόντος κανονισμού, οι ομάδες παραγωγών που αναγνωρίζονται από το κράτος μέλος.

ρθρο 10

Τα κράτη μέλη λαμβάνουν τα αναγκαία μέτρα για την εξασφάλιση του ελέγχου σχετικά με την εκπλήρωση των προϋποθέσεων που επιβάλλονται με τη χορήγηση των ενισχύσεων.

ρθρο 11

1. Κατά παρέκκλιση από το άρθρο 1 παράγραφος 1, χορηγείται, μέχρι την 1η Σεπτεμβρίου 1968, ενίσχυση για το αποκορυφωμένο γάλα το οποίο παράγεται και επεξεργάζεται σε γαλακτοκομείο και το οποίο δεν μετουσιώνεται σύμφωνα με τη μέθοδο που εφαρμόζεται στο εν λόγω κράτος μέλος προ της 28ης Ιουλίου 1968.

2. Τα κράτη μέλη λαμβάνουν τα αναγκαία μέτρα για την εξασφάλιση αποτελεσματικού ελέγχου της χρησιμοποιήσεως αυτού του αποκορυφωμένου γάλακτος.

ρθρο 12

Ο παρών κανονισμός αρχίζει να ισχύει την 29η Ιουλίου 1968.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις 27 Ιουλίου 1968.

Για την Επιτροπή

Ο Πρόεδρος

Jean REY